b'\n_START_ARTICLE_\nPeter Gresserov\n_START_SECTION_\n\xc5\xbdivljenje\n_START_PARAGRAPH_\nLeta 1912 je maturiral na moskovski klasi\xc4\x8dni gimnaziji, vmes se je u\xc4\x8dil baleta pri Olgi Nekrasovi iz Bol\xc5\xa1oj teatra in \xc5\xa1tudiral klavir. V \xc4\x8dasu prve svetovne vojne leta 1915 je sodeloval kot oficir na galicijski fronti, kjer je bil dvakrat ranjen in petkrat odlikovan. Leta 1922 je prispel v Ljubljano, kjer se je vpisal na ljubljansko elektrotehni\xc4\x8dno fakulteto. Od leta 1924 je deloval sprva kot plesalec v ljubljanski Operi, med letoma 1928 in 1946 pa je bil umetni\xc5\xa1ki vodja in koreograf baleta. Vmes je diplomiral na elektrotehni\xc4\x8dni fakulteti in se leta 1931 poro\xc4\x8dil s Cirilo Bervar, s katero je imel dva otroka. Leta 1939 je predstavil odmevni Baletni ve\xc4\x8der slovenskih skladateljev, sestavljen iz 10 baletnih miniatur. V Ljubljani je leta 1944 odprl in vodil Operno baletno \xc5\xa1olo, bil pa je tudi predavatelj v Operni \xc5\xa1oli in na dramskem oddelku glasbene akademije. Po letu 1946 je bil poslan v Maribor, kjer je mdr. bil ravnatelj tamkaj\xc5\xa1nje Dr\xc5\xbeavne baletne \xc5\xa1ole, v tamkaj\xc5\xa1nji operi pa je pripravljal koreografije in re\xc5\xbeiral predstave._NEWLINE_Leta 1951 se je izselil v Kanado in prenehal z umetni\xc5\xa1kim delovanjem. Med po\xc4\x8ditnicami se je pogosto vra\xc4\x8dal v Slovenijo.\n_START_SECTION_\nDelo\n_START_PARAGRAPH_\nKot koreograf je postavil balete v kar 109 operah in operetah, bil je tudi priznan re\xc5\xbeiser glasbeno-gledali\xc5\xa1kih del. Med obema vojnama je navkljub slabi finan\xc4\x8dni situaciji ohranil balet v Ljubljani in vzgojil prvo generacijo slovenskih plesalcev in baletnih solistov._NEWLINE_Leta 1938 je spisal glasbo in libreto za opereto Helteja (tudi Smaragdno srce), je soavtor libreta za Svetelovo opero Vi\xc5\xa1njani in soavtor glasbe za otro\xc5\xa1ko bajko Princeska in zmaj Janka Gregorca._NEWLINE_Svoje spomine na delovanje pri nas je izdal v knjigi Moja ljuba Slovenija (prevajalec Henrik Neubauer).\n_START_SECTION_\nNagrade\n_START_PARAGRAPH_\n1971. leta je bil odlikovan za zasluge za slovenski balet z redom zaslug za ljudstvo s srebrnimi \xc5\xbearki.'